Temperaturile din luna februarie au atins noi recorduri, semnalând o intensificare a încălzirii globale.
Potrivit datelor oficiale, media de temperatură în ultima lună din iarnă a fost cu 5-7 grade Celsius peste normalul perioadei în unele țări europene, inclusiv în România.
Cea mai caldă lună februarie în România, dar și în Europa
Datele arată că luna februarie 2024 este cea mai caldă lună înregistrată vreodată, nu doar în România, ci și în alte țări europene, spune fizicianul Bogdan Antonescu, într-o analiză InfoClima.ro.
Aceste înregistrări ale temperaturii medii globale pentru ultimele nouă luni sunt un alt semnal de avertizare clar despre schimbările climatice și impactul acestora asupra mediului și societății.
De asemenea, o creștere "mică" a temperaturii medii globale afectează diverse elemente ale sistemului climatic al Pământului.
Spre exemplu, dacă temperatura medie globală ar crește cu 2-3°C, asta ar duce la dispariția ghețarilor montani, înverzirea Sahelului și dispariția pădurii amazoniene.
Recorduri de temperatură pentru luna februarie 2024
- Austria: Cea mai caldă lună februarie din ultimii 257 de ani, mai exact cu 5,5 °C peste temperatura medie din 1991 până în 2020
- Cehia: Noul record stabilit în februarie, cu 2,0°C mai mare decât recordul anterior
- Elveția: Temperatura pentru luna februarie a fost cu 4,7°C mai mare decât valorile normale pentru această perioadă
- Germania: Cea mai călduroasă lună februarie 2024 din 1881 încoace
- Polonia: Februarie a atins un nou record pentru temperaturi extreme, între 3,5 și 7,5 °C, spre deosebire de perioada 1991-2020
- Ungaria: Temperatura pentru luna februarie a fost în 2024 cu 7°C mai mare decât media 1991-2020